รัฐบาลมีตังค์ใช้เพียบเงินคงคลัง4แสนล้าน
คลังชี้รัฐบาลมีเงินใช้เพียบ เงินคงคลังล้นตุ่มรองรับงบล่าช้าได้ มีให้ใช้เดือนละ 6-8 หมื่นล้าน
29 ส.ค. 2554

คลังชี้รัฐบาลมีเงินใช้เพียบ เงินคงคลังล้นตุ่มรองรับงบล่าช้าได้ มีให้ใช้เดือนละ 6-8 หมื่นล้าน
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) กล่าวว่า แม้การจัดทำงบประมาณรายจ่ายประจำปีงบประมาณ 2555 จะล่าช้าออกไป โดยอาจจะเบิกจ่ายได้ในช่วงเดือน ก.พ. 2555 จากปกติที่ต้องเบิกจ่ายตั้งแต่วันที่ 1 ต.ค. 2554 นั้น ไม่กระทบต่อการบริหารจัดการภาครัฐ เนื่องจากรัฐบาลสามารถเบิกจ่ายงบประมาณปี 2554 ใช้ไปพลางก่อนได้ นอกจากนี้ยังสามารถใช้เงินคงคลังไปล่วงหน้าได้ โดยมีการประเมินว่า ในสิ้นเดือน ก.ย. 2554 เงินคงคลังจะมีอยู่สูงถึง 4 แสนล้านบาท
“ถ้าเงินคงคลังมีอยู่ในระดับ 4 แสนล้านบาท ก็เท่ากับว่ารัฐบาลสามารถนำไปใช้ได้ตกเดือนละ 68 หมื่นล้านบาท กรณีที่ไม่มีการกู้เพิ่มเติมเลย ถือว่าเพียงพอสำหรับ 4 เดือน ที่งบประมาณล่าช้า ซึ่งยังไม่รวมกรณีที่สามารถออกตั๋วเงินคลังได้อีกร่วม 1.8 แสนล้านบาท” นายจักรกฤศฏิ์ กล่าว
ทั้งนี้ หากมีการใช้เงินคงคลังเบิกจ่ายไปก่อนภายใต้รายจ่ายตามโครงการเดิมที่ได้รับอนุมัติไว้อยู่แล้ว และเมื่องบประมาณปี 2555 สามารถเบิกจ่ายได้แล้ว วงเงินที่ใช้ไปก็จะกลับคืนมาสู่เงินคงคลังโดยอัตโนมัติ
นายจักรกฤศฏิ์ กล่าวว่า นายธีระชัย ภูวนาถนรานุบาล รมว.คลัง ได้สอบถามถึงสถานะหนี้สาธารณะ ซึ่งได้รายงานว่า แม้รัฐบาลจะมีการกู้เงินมาใช้ขับเคลื่อนเศรษฐกิจเพิ่มขึ้นปีละ 1.5 แสนล้านบาท แต่หากเศรษฐกิจขยายตัวได้เฉลี่ย 4% ต่อปี ภายใน 5 ปี ระดับหนี้ก็จะไม่เกิน 45%ของอัตราการขยายตัวของเศรษฐกิจ โดยโอกาสที่หนี้สาธารณะจะทะลุถึง 60% ของจีดีพีหรือสูงสุดตามกรอบความยั่งยืนทางการคลังนั้น เป็นไปได้ยาก เพราะกรณีดังกล่าวต้องมีการก่อหนี้เพิ่มถึง 2 ล้านล้านบาท หรือมีการทำโครงการขนาดใหญ่ที่ต้องกู้เงินมาใช้มากๆเท่านั้น